ปิดฟีนิกซ์ประกันชั่วคราว
คปภ.แจงเงินกองทุนต่ำเกณฑ์ห้ามรับประกันตั้งแต่20ก.พ.นี้
21 ก.พ. 2555

คปภ.แจงเงินกองทุนต่ำเกณฑ์ห้ามรับประกันตั้งแต่20ก.พ.นี้
คปภ.เชือดฟีนิกซ์ประกันภัย สั่งหยุดรับประกันชั่วคราว ตั้งแต่ 20 ก.พ.นี้ เหตุเงินกองทุนติดลบ 
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คปภ.ได้สั่งให้บริษัท ฟีนิกซ์ประกันภัย (ประเทศไทย) หยุดรับประกันวินาศภัยเป็นการชั่วคราวตั้งแต่วันที่ 20 ก.พ.เป็นต้นไป เนื่องจากดำรงเงินกองทุนไม่ครบถ้วนตามที่กฎหมายกำหนดไว้ขั้นต่ำ 30 ล้านบาท 
เลขาธิการ คปภ. กล่าวว่า ณ เดือน ส.ค. 2554 บริษัท ฟีนิกซ์ฯ มีเงินกองทุนติดลบประมาณ 21 ล้านบาท และหลังจากนั้นไม่มีการรายงานใดๆ เข้ามาทาง คปภ.อีกเลยว่า จะมีแผนเพิ่มเงินกองทุนอย่างไรบ้าง
ดังนั้น คปภ.จึงสั่งให้บริษัทหยุดรับประกันภัยเป็นการชั่วคราวและห้ามขยายกิจการทั้งหมดด้วย โดยให้ดำเนินการแก้ไขให้เงินกองทุนเป็นไปตามกฎหมายภายในวันที่ 30 เม.ย.นี้ 
หากครบกำหนดเส้นตายที่ คปภ. กำหนดไว้ แต่บริษัทไม่สามารถดำเนินการได้ต้องเป็นไปตามกระบวนการทางกฎหมายคือ ยึดใบอนุญาต
“การจะทำให้เงินกองทุนเป็นไปตามกฎหมายต้องเพิ่มทุน 51 ล้านบาท แต่ตอนนี้ คปภ.มีเกณฑ์การดำรงเงินกองทุนตามประเภทความเสี่ยงหรืออาร์บีซีเพิ่มขึ้นมา ฉะนั้นฟีนิกซ์ต้องเพิ่มทุนอีกประมาณ 6070 ล้านบาท จึงจะอยู่ในขั้นที่ปลอดภัย” นายประเวช กล่าว
นายประเวช กล่าวว่า นอกจาก จะเพิ่มทุนเพื่อให้เป็นไปตามกฎหมายแล้ว จะต้องจัดสรรสินทรัพย์หนุนหลังให้เพียงพอสำหรับหนี้สินและภาระผูกพันตามสัญญาประกันภัย พร้อมกับยื่นรายงานประจำเดือน รายงานการดำรงเงินกองทุน และรายงานงบการเงินรายไตรมาสให้ถูกต้อง 
“คปภ.จะดูแลการจ่ายสินไหมทดแทนของบริษัทฟีนิกซ์ให้แก่ลูกค้าทั้งหมดที่มีอยู่ประมาณ 7 หมื่นรายเป็นไปตามปกติ และขอเตือนประชาชนว่าการซื้อประกันหลังจากที่ คปภ.มีคำสั่งให้หยุดรับประกันชั่วคราวจะไม่ได้รับความคุ้มครอง” นายประเวช กล่าว
นายประเวช กล่าวว่า คปภ.จะเร่งรัดให้บริษัทฟีนิกซ์จ่ายค่าสินไหมทดแทนแก่ลูกค้าที่ร้องเรียนกับสำนักงาน คปภ.ที่มีประมาณ 160 ราย คิดเป็นเงินจำนวน 9 ล้านบาทให้แล้วเสร็จ และจัดให้มีระบบงานและบุคลากรที่มีคุณภาพ มีความพร้อมในระบบบัญชีการเงิน ระบบการเสนอขาย ระบบการพิจารณาการรับประกันภัย
ก่อนหน้านี้ นายธนะศักดิ์ ชัยกรณ์กิจ ผู้ช่วยกรรมการผู้จัดการ บริษัท ฟีนิกซ์ประกันภัย (ประเทศไทย) กล่าวว่า บริษัทมีทุนจดทะเบียน 775 ล้านบาท ชำระแล้ว 700 ล้านบาท โดยการประชุมผู้ถือหุ้นล่าสุดมีมติเรียกชำระทุนจดทะเบียนในปี 2555 อีก 75 ล้านบาท โดยจะเรียกชำระไตรมาสละ 25 ล้านบาท จะทำให้เงินกองทุนของบริษัทตามเกณฑ์อาร์บีซีอยู่ที่ 150% ของเงินกองทุนขั้นต่ำตามกฎหมาย 
สำหรับบริษัทประกันภัยที่มีเงินกองทุนต่ำกว่าเกณฑ์และถูก คปภ. สั่งปิดไปแล้วในรอบ 5 ปีที่ผ่านมา มี 3 ราย คือ บริษัท สัมพันธ์ประกันภัย บริษัท ลิเบอร์ตี้ประกันภัย และบริษัท วิคเตอรี ประกันภัย โดย 2 บริษัทหลังถูกสั่งปิดเมื่อปีที่แล้ว